和朱嚴留別韻
作者：王禹偁
朝代：宋

paragraphs: 之子有文行，常流竊比難。
授毫秋露下，開卷古風寒。
場屋推盟主，聲詩立將壇。
論儒輕五霸，議古嫉三桓。
師仰唯韓愈，才名壓李觀。
固窮多短褐，憂道即忘餐。
見訪山圍郡，相逢菊滿欄。
眼青憐造士，頭白愧郎官。
罷舉層霄遠，監州勺水盤。
貧厨兼味少，市醖數杯酸。
舊業煩君勘，新題爲我刊。
臨岐留雅什，天馬撼金鑾。